南山有嘉木一首贈友人
作者：呂陶
朝代：宋

paragraphs: 南山有嘉木，秀抜何亭亭。
盤根蓋得地，直幹自挺生。
朝爲杲日照，暮得甘雨零。
氣敵雪霜勁，勢凌雲霄青。
豈非澗下材，獨賦輪囷形。
屬當構大廈，量度審重輕。
彼尺我已丈，一柱支百楹。
夫君承顯家，累世公與卿。
天質由慶禀，湛然寶純明。
膏梁莫能遷，志操務潔清。
紛華未易勝，仁義思力行。
學殖固原本，詞章露葩英。
早夜勤琢磨，日望貴器成。
間歳下明詔，時哉會光亨。
遥遥萬里塗，思君如户庭。